《香炉起雾》
清代·吕成家

怪石当年列画图，天然形势拟香炉。轻笼薄雾浓还淡，细篆微烟有若无。

文豹潜藏看隐约，腾蛇吞吐认模糊。欲知兽炭频添处，有客吟诗正撚须。

作者简介：吕成家，字建侯，清嘉庆年间（1796～1820）人士。澎湖东卫社人。少聪慧颖异，工书画，能诗，尤能琴筝。屡试不售，遂绝意功名，怡情山水，曾与吴性诚常相唱和，去任后尤寄短章遗赠。晚益耽吟咏。成家天性友爱，与兄弟祖合、志略等数人白眉黄发，揖让一堂。诸子侄多业儒。从弟作屏、侄因方，俱诸生；子逢时，武生。成家年七十一，以寿终。